FSA
FSA, Farm Security Administration, organisation under indenrigsministeriet i USA, oprettet 1935 som Resettlement Administration, fra 1937 med navnet FSA under landbrugsministeriet.
Som led i Roosevelts New Deal havde FSA til opgave at hjælpe små landmænd og daglejere under økonomisk depression, tørke og misvækst.
En historisk sektion under ledelse af sociologen Roy Stryker (1893-1975) udsendte fotografer for at skildre landbefolkningens vilkår og regeringens hjælpeprogrammer.

Dorothea Lange, Walker Evans, Arthur Rothstein (1915-1985), Russell Lee (1903-1986), Ben Shahn mfl. leverede her med næsten 300.000 billeder et enestående bidrag til dokumentarfotografien.